বইটি প্রকাশের মাসেই প্যারি ম্যাচ পত্রিকা তাঁকে ‘১৮ বছরের কোলেত’ (বিখ্যাত ফরাসি সাহিত্যিক কোলেত) বলে অভিহিত করে। কয়েক সপ্তাহের মধ্যে পুরস্কৃত হন ‘প্রি দ্য ক্রিটিক’ (prix de critique)-এ। আলবেয়ার কামু লা পেস্টের (La Peste) জন্য এ-পুরস্কার পেয়েছিলেন ১৯৪৭ সালে। অভূতপূর্ব খ্যাতির সুষমা। নোবেল লরিয়েট ৬৮ বছর বয়সী ফ্রাঁসোয়াজ মারিয়াক সাগঁকে ডাকতেন ‘১৮ বছরে চার্মিং মনস্টার’ বলে। লো ফিগারো (Le Figaro) পত্রিকার প্রথম পাতায় লিখেছিলেন সাগঁ সম্পর্কে – উপন্যাসের প্রথম পৃষ্ঠাতেই তাঁর সৃজনশীল মেধা বিস্ফোরিত এবং তা তর্কাতীত। সাগঁকে মারিয়াক ‘চার্মিং মনস্টার’ ডাকলে তিনি চোখ বড় বড় করে উত্তর দিতেন – আপনি আমার বই পছন্দ করেন না। কারণ বইয়ে পাপের কোনো অস্তিত্ব নেই।